Minister van sport eis Mallet, Botha se skorsingMinister Tokozile Xasa. Foto: Kopano Tlape/GCIS Tokozile Xasa, die minister van sport, het haar skok uitgespreek oor die voorval waartydens Ashwin Willemse, voormalige Springbokvleuel en Supersport-spelontleder, van die stel afgestap het tydens ŉ regstreekse uitsending. Vuyo Mhaga, woordvoerder van die minister, het in ŉ verklaring gesê Xasa veroordeel “hierdie voortgesette gedrag van wit aanspraak in rugby”. “Hierdie gedrag van eiegeregtigheid deur sommige wit Suid-Afrikaners wat aanhou dink dat hulle witheid iets beter verteenwoordig, moet nou einde kry. As dit nie vir die barbaarse, onsinnige apartheidstelsel was wat hulle bevoordeel het nie, sou ons nie die kwotastelsel moes implementeer om die abnormale stelsel te normaliseer nie.” Xasa het gesê Willemse is nie net ŉ voormalige Springbokspeler nie, maar is in 2003 as rugbyspeler van die jaar aangewys asook jong speler van die jaar en die spelers se speler van die jaar. “Spelers soos Willemse, Habana en Kolisi hou aan om ons trots te maak as ŉ nasie en bevestig dat hulle nie net ‘token’-spelers of kwotaspelers is nie.” Xasa het verder gesê dat dit deur die transformasiehandves wat in 2011 aanvaar is duidelik geword het dat die kwotastelsel grootliks onsuksesvol was om ŉ effektiewe, getransformeerde sportstelsel teweeg te bring. “Dit is duidelik dat daar na Ashwin Willemse verwys is as ŉ kwotaspeler deur sy mede-paneellede ten spyte van sy talle suksesse op die speelveld. Ek doen ŉ beroep op SuperSport om die twee paneellede te skors terwyl hulle besig is met ŉ volle ondersoek. Die volgehoue verskyning van Mallet en Botha sal gesien word as ŉ onderskrywing van hul beweerde rassistiese gedrag,” het Xasa bygevoeg. ‘n Skermskoot uit die video. Maroela Media het vroeër berig die voorval het plaasgevind ná die wedstryd tussen die Lions en die Brumbies op Ellispark in Johannesburg. Die Lions het die wedstryd met 42-24 gewen. “Jy weet wat, ek speel al lank hierdie sportsoort, nes almal van ons hier. Ek as ŉ speler is vir ŉ lang tyd as ŉ kwotaspeler bestempel en ek het hard gewerk om my eie respek in dié spel te verdien, ek gaan nie verkleineer word deur twee individue wat in apartheid, ŉ gesegregeerde era, gespeel het en my wil kom ondermyn nie. Ek dink ek het nou genoeg gehad, ek kan nie met mense werk wat ander ondermyn nie,” het Willemse gesê Daarna het hy na Mallet en Botha gestap en gesê: “Julle kan maar daar sit en lag”, waarop Mallet geantwoord het: “Ek lag nie daaroor nie.” “Julle weet presies wat gebeur het, dis reg so, ek gee nie om om verspot te wees nie. Ek is bly dit gebeur op regstreekse televisie sodat mense kan sien, julle twee sit hier – nee dis reg [sic].” En dan stap hy van die stel af. SuperSport het op Twitter gereageer en gesê hy beskou die voorval in ŉ ernstige lig. “Ons sal ŉ volledige ondersoek van stapel stuur en onderhoude voer met alle relevante partye.”